**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.08.2020, ora 08.00 – 05.08.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.08.2020, ora 07.00**

**RÂURI**

**Debitele au fost în scădere**, exceptând râurile din bazinele hidrografice: Jiu, Vedea, Argeș, Ialomița, Siret, afluenții Prutului, afluenții Oltului inferior și râurile din Dobrogea, unde au fost relativ staţionare, iar pe Prut, pe sectorul Ungheni – Drânceni, au fost în creștere prin propagare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Someș, Mureşul inferior, Bega inferioară, Timişul mijlociu şi inferior, Bârzava, Moraviţa, Cibin, Olteţ, Prahova, pe cursurile superioare ale râurilor Ialomiţa, Moldova, Bistriţa, Trotuş şi pe cursul Prutului și mai mici (10-30% din normalele lunare) pe râurile din bazinele Bârlad, Rm. Sărat și Jijia.

Se menţine peste **COTA DE ATENŢIE** râul Prut la staţia hidrometrică Şiviţa (360+7) – jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

**Debitele vor fi, în general, staționare**, exceptând râurile din bazinele hidrografice: Vișeu, Iza, Someș, Crișuri, Mureș, Bega, Timiș, Bârzava, Caraș, Nera, Cerna și afluenții Oltului superior și mijlociu unde vor fi în scădere.

Sunt posibile scurgeri importante pe versanți, torenți și pâraie, creșteri semnificative de niveluri și debite și formarea de viituri rapide pe unele râuri mici din zonele de deal și munte din Banat, nordul Crișanei și Maramureș, datorită precipitațiilor, cu caracter de aversă, temporar accentuate, prognozate.

Se va menţine la **COTA DE ATENŢIE**, în scădere, râul Prut la stația hidrometrică Şiviţa (360) – jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

**DUNĂRE**

**Debitul la intrarea în ţară (secţiunea Baziaş) în intervalul 04.08 – 05.08.2020 a fost în scădere, având valoarea de 3800 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (3600 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 04.08.2020, ora 09.00 –05.08.2020, ora 06.00**

**Administraţia Naţională de Meteorologie** (A.N.M.) a emis la data de 04.08.2020, la ora 10:00, **Atenționarea Meteorologică nr. 97**, conform căreia:

**- COD GALBEN:** „*În intervalul 04 august, ora 16:00 – 05 august, ora 12:00, în Banat, Crișana, vestul Olteniei și în zona Carpaților Occidentali, vor fi perioade cu instabilitate atmosferică, ce se va manifesta prin intensificări ale vântului, vijelii, frecvente descărcări electrice și local averse ce vor avea și caracter torențial. Izolat va cădea grindină, iar cantitățile de apă vor depăși 25...30 l/mp și izolat 40 l/mp. Notă: în cursul zilei de marți (04 august), în regiunile vestice, disconfortul termic va fi accentuat, iar indicele temperatură-umezelă (ITU) va atinge, pe arii restrânse, pragul critic de 80 de unități.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, BIHOR, CARAŞ-SEVERIN, CLUJ, HUNEDOARA, MEHEDINŢI, SATU MARE, SĂLAJ și TIMIȘ (10 prefecturi) - COD GALBEN.*

**ÎN ŢARĂ**

Vremea a fost călduroasă în orele amiezii în cea mai mare parte a țării, iar în sudul extrem, cu totul izolat a devenit canicluară. În regiunile vestice și sud-vestice precum și în zonele montane aferente, din a doua parte a zilei treptat instabilitatea atmosferică s-a accentuat și s-a manifestat prin înnorări și pe arii restrânse averse care au avut și caracter torențial și descărcări electrice. În celelalte regiuni, cerul a fost variabil, mai mult senin în prima parte a zilei și din nou seara și noaptea. Vântul a suflat slab și moderat, local și temporar cu intensificări în vestul și estul teritoriului, dar de scurtă durată și în timpul ploilor. Temperaturile maxime s-au încadrat între 24 de grade la Întorsura Buzăului și 35 de grade la Turnu-Măgurele, Calafat, Bechet și Zimnicea, iar la ora 06.00 se înregistrau temperaturi cuprinse între 9 grade la Miercurea-Ciuc şi 24 de grade la Constanţa-dig şi Mangalia. Pe arii restrânse în vestul și izolat în sud-vestul teritoriului, indicele temperatură-umezeală (ITU) a atins pragul critic de 80 de unități al disconfortului termic.

***Observații:*** *în intervalul de diagnoză au fost în vigoare 3 atenționări meteorologice cod galben pentru fenomene periculoase imediate, emise astfel: 2 de SRPV Sibiu și 1 de SRPV Timișoara.*

**LA BUCUREŞTI**

Vremea s-a menținut frumoasă, iar în orele amiezii a fost călduroasă înregistrându-se 31 de grade la Afumați și Băneasa și 33 de grade Filaret. Cerul a fost mai mult senin, iar vântul a suflat slab și moderat. La ora 06 erau 16 grade la Băneasa și 18 grade la Afumați și Filaret.

**3. Prognoza meteorologică în intervalul 05.08.2020, ora 09.00 –06.08.2020, ora 09.00**

**ÎN ŢARĂ**

În regiunile sud-vestice și nord-vestice vor fi înnorări temporar accentuate și mai ales în cursul zilei pe arii restrânse averse, descărcări electrice, posibil grindină și cantități de apă ce vor depăși 15...20 l/mp. În restul teritoriului, vremea va fi predominant frumoasă, dar călduroasă după-amiaza, izolat caniculară în Câmpia Română, cu cerul variabil și

doar cu totul izolat vor fi ploi de scurtă durată în zona montană. Vântul va sufla slab și moderat, cu intensificări temporare în jumătatea de sud a țării și la munte, dar de scurtă durată și în timpul ploilor. Temperaturile maxime se vor încadra între 27 și 35 de grade, iar cele minime între 10 și 21 de grade, mai scăzute în estul Transilvaniei, până spre 7 grade.

**LA BUCUREŞTI**

Vremea se va menține frumoasă și călduroasă după-amiaza. Cerul va fi mai mult senin, iar vântul va sufla în general moderat ziua apoi va slăbi trepat în intensitate. Temperatura maximă va fi de 33...34 de grade, iar cea minimă de 15...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Agenția pentru Protecția Mediului Brașov*** informează că în data de 03.08.2020, ora 08:40, în urma unei avarii la traseul colector de apă de răcire de la SC PUROLITE SRL, din localitatea Victoria (str. Aleea Uzinei, nr.11), județul Brașov, apa de pe tot traseul de distribuție din fabrică (de culoare roșiatică din cauza ruginii din conductele sistemului de recirculare) s-a scurs în sistemul de canalizare apă convențional curată (pluvială), nefiind posibilă dirijarea acesteia către sistemul de canalizare apă chimic impură. Avaria a fost remediată în jurul orei 10:50.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 03.08.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Agenția pentru Protecția Mediului Ilfov*** revine cu informații privind incendiul produs la data de 30.07.2020, la SC Atifco din localitatea Bragadiru, județul Ilfov. Poluanții monitorizați cu laboratorul mobil de monitorizare a calității aerului au fost: NO2, NH3, SO2, O3, și BTX (benzen, toluen, xilen). Informațiile au fost completate cu date de la cele 8 stații fixe de monitorizare a calității aerului din București și județul Ilfov. Concentrațiile momentane obținute cu laboratorul mobil nu au indicat depășiri ale valorilor limită și nici concentrații ridicate ale poluanților monitorizați în imediata vecinătate. Analizând datele provenite de la cele 8 puncte fixe de monitorizare a calității aerului, s-a remarcat o creștere moderată a concentrațiilor de NO2 în intervalul orar 22-24, concentrațiile fiind mai mari față de nivelul obișnuit înregistrat în ultima perioadă, dar fără să depășească valorile limită. Concentrațiile ce le mai ridicate ale NO2 au fost înregistrate la stațiile B1, B2, B5 și B6 și s-au situat în jurul valorii de 145 micrograme/mc, valoarea limită orară fiind de 200 micrograme/mc. Această creștere se poate datora și evenimentului de poluare, pe fondul scăderii vitezei vântului și reducerii capacității de dispersie. Ceilalți poluanți monitorizați nu au indicat fluctuații importante ale concentrațiilor, nici în timpul incendiului și nici după stingerea acestuia.

*I****.G.S.U.*** informează despre producerea, la data de 04.08.2020, unui incendiu de deșeuri la groapa de gunoi din zona localității Feldioara (DN 13), județul Brașov. A fost afectată o suprafață de aproximativ 500 mp. I.S.U. Brașov a intervenit pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.08.2020-04.08.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT